Συνέδριο της Ελληνικής Εταιρείας Εγκληματολογίας

ΣΥΝΕΔΡΙΟ ΤΗΣ ΕΛΛΗΝΙΚΗΣ ΕΤΑΙΡΕΙΑΣ ΕΓΚΛΗΜΑΤΟΛΟΓΙΑΣ ΓΙΑ ΤΗΝ ΠΡΟΛΗΨΗ ΤΟΥ ΕΓΚΛΗΜΑΤΟΣ (Αθήνα, 10 & 11.1.2019)
Με ιδιαίτερη επιτυχία πραγματοποιήθηκε στο «Σπίτι της Κύπρου», την Πέμπτη 10 και την Παρασκευή 11 Ιανουαρίου 2019, το επιστημονικό συνέδριο της Ελληνικής Εταιρείας Εγκληματολογίας με τίτλο: “ Έλληνες εγκληματολόγοι από την Ελλάδα και το εξωτερικό συνομιλούν για την πρόληψη του εγκλήματος”.

Το συνέδριο τέθηκε υπό την αιγίδα της Α.Ε. του Προέδρου της Δημοκρατίας κυρίου Προκοπίου Παυλόπουλου, ο οποίος και απηύθυνε χαιρετισμό κατά την έναρξη του συνεδρίου. Χαιρετισμό απηύθυναν επίσης και άλλοι διακεκριμένοι επίσημοι από την Πρεσβεία της Κυπριακής Δημοκρατίας στην Ελλάδα, την Εισαγγελία του Αρείου Πάγου και τον Δικηγορικό Σύλλογο Αθηνών, καθώς και ένας εκ των χορηγών του Συνεδρίου. Χορηγός του συνεδρίου υπήρξε επίσης ο εκδοτικός οίκος «Νομική Βιβλιοθήκη».

Στο συνέδριο συμμετείχαν 48 εισηγητές, από την Ελλάδα, την Κύπρο και άλλες ευρωπαϊκές χώρες, οι οποίοι παρουσίασαν αντίστοιχες εισηγήσεις ή παρεμβάσεις στο πλαίσιο των παρακάτω οκτώ θεματικών συνεδριών, σύμφωνα με το αναλυτικό πρόγραμμα του συνεδρίου:  

· Πρόληψη του εγκλήματος και τάσεις της σύγχρονης αντεγκληματικής πολιτικής
· Σωφρονιστική πολιτική, προληπτική κράτηση και πρόληψη της υποτροπής
· Πρόληψη της θυματοποίησης και εμπιστοσύνη στο ποινικό σύστημα
· Η συμβολή των δικανικών επιστημών στην πρόληψη του εγκλήματος
· Ειδικά θέματα διεθνούς και ευρωπαϊκής αντεγκληματικής πολιτικής
· Οικονομικό και οργανωμένο έγκλημα - Το φαινόμενο της διαφθοράς
· Πρόληψη της παραβατικότητας των ανηλίκων στην Ελλάδα και την Κύπρο: Διοικητική πρόληψη, φιλική δικαιοσύνη και εφαρμογές της αποκαταστατικής  δικαιοσύνης
· Ειδικά θέματα πρόληψης του εγκλήματος
Το συνέδριο ολοκληρώθηκε με τη διατύπωση συμπερασμάτων και προτάσεων σχετικά με την πρόληψη του εγκλήματος τον 21ο αιώνα και τις σύγχρονες τάσεις και προοπτικές της αντεγκληματικής πολιτικής, στο πλαίσιο της τελευταίας συνεδρίας που συντόνισε η Δρ. Ευδοξία Φασούλα και στην οποία συμμετείχαν  τα μέλη του Δ.Σ. της Ελληνικής Εταιρείας Εγκληματολογίας κ.κ. Νέστωρ Κουράκης, Καλλιόπη Σπινέλλη, Χριστίνα Ζαραφωνίτου, Ιωάννα Τσίγκανου, καθώς και οι συντονιστές της τέταρτης και πέμπτης συνεδρίας αντίστοιχα, κ.κ. Γιάννης Πανούσης και Ευάγγελος Στεργιούλης. Στα εν λόγω συμπεράσματα και προτάσεις επισημάνθηκαν οι κεντρικοί άξονες, οι οποίοι χαρακτήρισαν το σύνολο των εργασιών του συνεδρίου και ιδίως τα εγκληματοπροληπτικά «διλήμματα» που προέκυψαν προς επιστημονική συζήτηση, όπως ενδεικτικά:

· Η διαπιστούμενη διαμόρφωση μιας προ-προληπτικής αντεγκληματικής πολιτικής, η οποία, ωστόσο, εγείρει έντονο προβληματισμό για τον σεβασμό των ανθρωπίνων δικαιωμάτων και τη διατήρηση των δικαιοπολιτικών εγγυήσεων.

· Η παρατηρούμενη εξέλιξη εναλλακτικών μορφών της ποινικής δικαιοσύνης προς μία θεραποκεντρική κατεύθυνση με πιθανή ωστόσο την εξασθένιση των δικαιϊκών εγγυήσεων

· ΣΗ ανάγκη προστασίας των δικαιωμάτων των θυμάτων με παράλληλο σεβασμό εκείνων των κατηγορουμένων..

· Η αξιοποίηση του θεσμικού πλαισίου προς την κατεύθυνση μιας εγκληματοπροληπτικής πολιτικής
· Η δημιουργία του κατάλληλου πλαισίου για την αξιοποίηση της συμμετοχής του κοινού και η ανάπτυξη σχέσης εμπιστοσύνης προς το Σύστημα Απονομής Ποινικής Δικαιοσύνης και  αρμόδιους φορείς. 

· Η κατοχύρωση βασικών λειτουργικών ιδιοτήτων μιας επιτυχούς αντεγκληματικής πολιτικής με έμφαση την πρόληψη, όπως: η διεπιστημονικότητα, η διεταιρικότητα, η διεθνικότητα, η διϋπηρεσιακή συνεργασία, η διαμεσολάβηση και η φροντίδα σε επίπεδο κοινωνικών σχέσεων.

· Η ενίσχυση της τεχνολογικής γνώσης για την ανίχνευση και κατανόηση νέων μορφών εγκληματικότητας αλλά και έναν αποτελεσματικότερο αντεγκληματικό σχεδιασμό.

· Η εντατικοποίηση της έρευνας στο πεδίο προς τεκμηριωμένη ενίσχυση ή αναθεώρηση των υπαρχόντων θεωρητικών μοντέλων εξήγησης και αντιμετώπισης της εγκληματικότητας.

· Η αξιοποίηση του ρόλου της επιστήμης της Εγκληματολογίας και των εγκληματολόγων προς την κατεύθυνση μιας επιστημονικής και ορθολογικής αντεγκληματικής πολιτικής με προτεραιότητα στην πρόληψη του εγκλήματος.
Στα υπό έκδοση ψηφιακά Πρακτικά του Συνεδρίου θα συμπεριληφθεί το σύνολο των ως άνω χαιρετισμών, εισηγήσεων, παρεμβάσεων και τελικών συμπερασμάτων.

Σημειώνεται τέλος, ότι η Επιστημονική Επιτροπή του Συνεδρίου απαρτίσθηκε από τον Πρόεδρο και τα Μέλη του Δ.Σ. της Ελληνικής Εταιρείας Εγκληματολογίας, ενώ η Οργανωτική Επιτροπή από τους: Καθηγητή Ν. Κουράκη, Καθηγήτρια Χ. Ζαραφωνίτου, Δρα. Κ. Πανάγο, Δρα. Ε. Φασούλα, και Υπ. Δρα. Έ. Συρμαλή

